### NN 14/2017 (15.2.2017.), Izmjene i dopune Statuta Hrvatske regulatorne agencije za mrežne djelatnosti

Hrvatska regulatorna agencija za mrežne djelatnosti

342

Na temelju članka 19. stavka 2. Zakona o elektroničkim komunikacijama (»Narodne novine«, br. 73/08, 90/11, 133/12, 80/13 i 71/14), a uz prethodnu suglasnost Vlade Republike Hrvatske, Vijeće Hrvatske regulatorne agencije za mrežne djelatnosti (u daljnjem tekstu: Vijeće Agencije) na sjednici održanoj 10. veljače 2017. donijelo je

IZMJENE I DOPUNE STATUTA

HRVATSKE REGULATORNE AGENCIJE ZA MREŽNE DJELATNOSTI

Članak 1.

U Statutu Hrvatske regulatorne agencije za mrežne djelatnosti (»Narodne novine«, br. 97/14) članak 2. stavak 1. mijenja se i glasi:

»(1) Agencija je samostalna, neovisna i neprofitna pravna osoba s javnim ovlastima u okviru djelokruga i nadležnosti propisanih Zakonom o elektroničkim komunikacijama (»Narodne novine«, br. 73/08, 90/11, 133/12, 80/13 i 71/14) (u daljnjem tekstu: ZEK), Zakonom o poštanskim uslugama (»Narodne novine«, br. 144/12, 153/13 i 78/15) (u daljnjem tekstu: ZPU) i Zakonom o regulaciji tržišta željezničkih usluga (»Narodne novine«, broj 71/14) (u daljnjem tekstu: ZRTŽU).«.

Članak 2.

U članku 9. iza stavka 5. dodaje se stavak 6. koji glasi:

»(6) Poslovi Vijeća Agencije propisani su ZEK-om, ZPU-om i ZRTŽU-om.«.

Članak 3.

U članku 10. stavku 1. iza točke 8. dodaje se nova točka 9. koja glasi:

»9. odlučuje o sklapanju višegodišnjih ugovornih obveza koje imaju financijski učinak, uz primjenu ograničenja u pogledu iznosa iz točke 8. podtočaka a., b. i c.,«.

Dosadašnja točka 9. postaje točka 10.

Članak 4.

U članku 15. stavku 1. na kraju točke J. briše se točka.

Iza točke J. dodaju se točke K. i L. koje glase:

|  |  |
| --- | --- |
| »K. | Odjel za fondove EU |
| L. | Odjel IS/IT.«. |

Stavak 7. mijenja se i glasi:

»(7) Odjel zajedničkih poslova obavlja poslove u svezi upravljanja ljudskim potencijalima i njihovom razvoju, obavlja poslove pisarnice, pismohrane i druge upravno stručne i administrativne poslove te ostale poslove propisane Pravilnikom o unutarnjem ustrojstvu.«.

Iza stavka 12. dodaju se novi stavci 13. i 14. koji glase:

»(13) Odjel za fondove EU obavlja poslove nositelja Okvirnog nacionalnog programa za razvoj infrastrukture širokopojasnog pristupa u područjima u kojima ne postoji dostatan komercijalni interes za ulaganja, u skladu s Okvirnim nacionalnim programom za razvoj infrastrukture širokopojasnog pristupa u područjima u kojima ne postoji dostatan komercijalni interes za ulaganja.

(14) Odjel IS/IT obavlja poslove administriranja cjelokupnog informacijskog sustava Agencije, održavanja i nabave opreme, aplikacija i uređaja, dizajniranja i implementacije elektronički orijentiranih usluga (e-Agencija), pružanje informatičke podrške, te ostale poslove propisane Pravilnikom o unutarnjem ustrojstvu.«.

Dosadašnji stavci 13. i 14. postaju stavci 15. i 16.

Članak 5.

Članak 18. mijenja se i glasi:

»(1) Vijeće Agencije donosi godišnji financijski plan Agencije i godišnji program rada Agencije uz prethodnu suglasnost Vlade Republike Hrvatske.

(2) Godišnjim financijskim planom Agencije utvrđuje se visina prihoda i rashoda te visina zaduživanja i otplata Agencije za jednu poslovnu godinu.

(3) Vijeće Agencije može samostalno donijeti preraspodjelu sredstava usvojenog godišnjeg financijskog plana na stavkama prihoda, rashoda i investicija.

(4) Preraspodjelom sredstava na stavkama godišnjeg financijskog plana Agencije mijenjaju se iznosi na stavkama usvojenog godišnjeg financijskog plana Agencije, na način da se određene stavke smanjuju, a druge stavke povećavaju u istom iznosu.

(5) Preraspodjela sredstava iz stavka 4. ovoga članka dopuštena je do 10 posto iznosa pojedine stavke usvojenoga godišnjeg financijskog plana Agencije.

(6) Godišnji financijski plan Agencije može se tijekom godine mijenjati prema postupku koji je propisan za njegovo donošenje, i to u slučaju značajnih odstupanja u prihodima, rashodima i investicijama u odnosu na planirane, a osobito u slučaju novih obveza za podmirenje kojih sredstva nisu osigurana. Značajnim odstupanjem prihoda, rashoda i investicija u odnosu na planirane smatra se odstupanje veće od 10 posto.

(7) Nalogodavac za izvršenje godišnjeg financijskog plana Agencije je predsjednik Vijeća Agencije.

(8) Godišnjim programom rada Agencije osobito se utvrđuju ciljevi i zadaće Agencije u obavljanju regulatornih i drugih poslova propisanih ZEK-om, ZPU-om i ZRTŽU-om.«.

PRIJELAZNE I ZAVRŠNE ODREDBE

Članak 6.

(1) Vijeće Agencije uskladit će opće akte Agencije s ovim Izmjenama i dopunama Statuta Agencije u roku od 60 dana od stupanja na snagu ovih Izmjena i dopuna Statuta Agencije.

(2) Do usklađivanja općih akata Agencije s ovim Izmjenama i dopunama Statuta Agencije na odgovarajući se način primjenjuju važeći opći akti Hrvatske regulatorne agencije za mrežne djelatnosti, u dijelu u kojem nisu u suprotnosti s odredbama ovih Izmjena i dopuna Statuta Agencije.

(3) Od 1. siječnja 2018., odnosno kada Agencija sukladno Smjernicama za izradu Državnog proračuna Republike Hrvatske za 2017. i projekcijama za 2018. i 2019. stekne status proračunskog korisnika, stavljaju se van snage odredbe ovih Izmjena i dopuna Statuta Agencije koje nisu u skladu s važećim Zakonom o proračunu.

Članak 7.

Ove Izmjene i dopune Statuta Agencije, nakon dobivene suglasnosti Vlade Republike Hrvatske, stupaju na snagu prvoga dana od dana objave u »Narodnim novinama«.

Klasa: 012-03/16-01/01

Urbroj: 376-04-17-21

Zagreb, 10. veljače 2017.

Predsjednik Vijeća
dr. sc. Dražen Lučić, v. r.